CELEX: 52017DP0459
Language: sk
Date: 2017-11-30 00:00:00
Title: Rozhodnutie Európskeho parlamentu z 30. novembra 2017 o žiadosti o zbavenie imunity Any Gomesovej (2017/2096(IMM))

4.10.2018   
            
            
               SK
            
            
               Úradný vestník Európskej únie
            
            
               C 356/137
            
         
      P8_TA(2017)0459
      Žiadosť o zbavenie imunity Any Gomesovej
      Rozhodnutie Európskeho parlamentu z 30. novembra 2017 o žiadosti o zbavenie imunity Any Gomesovej (2017/2096(IMM))
      (2018/C 356/19)
      
         Európsky parlament,
      
                  —
               
               
                  so zreteľom na žiadosť o zbavenie imunity Any Gomesovej, ktorú podalo 30. mája 2017 Stále zastúpenie Portugalska pri Európskej únii a ktorú podpísal zástupca generálneho prokurátora Portugalskej republiky v súvislosti s trestným konaním pred Generálnou prokuratúrou okresného súdu Peso da Régua (územný celok Vila Reale) (pod referenčným číslom NUIPC 430/16.6T9LSBP) a ktorá bola oznámená na plenárnej schôdzi 12. júna 2017,
               
            
                  —
               
               
                  po vypočutí Any Gomesovej v súlade s článkom 9 ods. 6 rokovacieho poriadku,
               
            
                  —
               
               
                  so zreteľom na článok 8 Protokolu č. 7 o výsadách a imunitách Európskej únie, ako aj na článok 6 ods. 2 Aktu o všeobecných a priamych voľbách poslancov Európskeho parlamentu z 20. septembra 1976,
               
            
                  —
               
               
                  so zreteľom na rozsudky Súdneho dvora Európskej únie z 12. mája 1964, 10. júla 1986, 15. a 21. októbra 2008, 19. marca 2010, 6. septembra 2011 a 17. januára 2013 (1),
               
            
                  —
               
               
                  so zreteľom na článok 157 ods. 2 Ústavy Portugalskej republiky a článok 11 štatútu poslancov portugalského Republikového zhromaždenia,
               
            
                  —
               
               
                  so zreteľom na článok 5 ods. 2, článok 6 ods. 1 a článok 9 rokovacieho poriadku,
               
            
                  —
               
               
                  so zreteľom na správu Výboru pre právne veci (A8-0363/2017),
               
            
                  A.
               
               
                  keďže prokurátor z Prokuratúry Portugalskej republiky pre územný celok Vila Real, generálna prokuratúra okresného súdu Peso de Régua, podal žiadosť o zbavenie parlamentnej imunity Any Gomesovej v súvislosti s vyhláseniami, ktoré pani Gomesová uviedla v rozhovore pre denník Diário de Noticias uverejnenom uvedeným denníkom na internete 29. apríla 2016; keďže táto žiadosť bola podaná, aby sa proti pani Gomesovej mohlo začať trestné konanie a aby mohla byť v rámci uvedeného konania vypočutá;
               
            
                  B.
               
               
                  keďže článok informoval o prehliadkach lodenice vo Viana do Castelo a keďže pani Gomesová sa vyjadrila v súvislosti s predajom trajektu Atlântida, ktorý bol podľa nej predaný „za pár drobných“, že „ide o znak, že sa niečo začína diať, pokiaľ ide o očividnú korupciu“;
               
            
                  C.
               
               
                  keďže uvádzané skutočnosti predstavujú teoreticky tri trestné činy, ktorých sa pani Gomesová dopustila, a to trestné činy ohovárania orgánu, služby alebo právnickej osoby stanovené a trestané v zmysle článku 187 ods. 1 a ods. 2 písm. a) a článku 183 ods. 2 Trestného zákona, voči dvom poškodeným stranám, pričom ide o trestné činy trestané odňatím slobody na najviac dva roky alebo peňažnou sankciou vo výške minimálne 120 denných sadzieb;
               
            
                  D.
               
               
                  keďže podľa článku 8 Protokolu č. 7 o výsadách a imunitách Európskej únie poslanci Európskeho parlamentu nesmú byť vyšetrovaní, zadržaní ani stíhaní pre názory alebo hlasovanie vyjadrené pri výkone svojich úloh;
               
            
                  E.
               
               
                  keďže v článku 5 Rokovacieho poriadku Európskeho parlamentu sa stanovuje, že pri výkone svojich právomocí týkajúcich sa výsad a imunít Európsky parlament koná v záujme zachovania svojej integrity ako demokratického zákonodarného zhromaždenia a zabezpečenia nezávislosti svojich poslancov pri výkone ich povinností;
               
            
                  F.
               
               
                  keďže Európsky súdny dvor uznal, že vyhlásenie poslanca mimo Európskeho parlamentu môže predstavovať názor vyjadrený pri výkone jeho úloh v zmysle článku 8 Protokolu č. 7, ak existuje subjektívne posúdenie, ktoré má priamu a zjavnú spojitosť s výkonom povinností poslanca Európskeho parlamentu, čím sa dôležitosť neprikladá miestu, kde bolo vyhlásenie vykonané, ale povahe a obsahu vyhlásenia;
               
            
                  G.
               
               
                  keďže politické diskusie prebiehajú v súčasnosti čoraz viac mimo priestorov Európskeho parlamentu, a to prostredníctvom komunikačných prostriedkov siahajúcich od tlačových správ až po rozhovory, blogy a komunikáciu cez internet;
               
            
                  H.
               
               
                  keďže pani Gomesová vykonala vyhlásenie uverejnené v danom rozhovore pri plnení svojich povinností poslankyne Európskeho parlamentu, a to najmä v rámci svojich povinností vyplývajúcich z funkcie podpredsedníčky Vyšetrovacieho výboru na preskúmanie prípadov porušenia práva Únie a nesprávneho úradného postupu pri jeho uplatňovaní v súvislosti s praním špinavých peňazí, vyhýbaním sa daňovým povinnostiam a daňovými únikmi;
               
            
                  I.
               
               
                  keďže tvrdenia pani Gomesovej majú priamy súvis s jej vyhláseniami vykonanými počas televízneho programu TVI24 – Cara a Cara – Ana Gomes versus Carlos Abreu, ktorý bol vysielaný 29. novembra 2013 a v súvislosti s ktorým Európsky parlament obhajoval jej imunitu (2);
               
            
                  J.
               
               
                  keďže s ohľadom na uvedené skutočnosti možno konštatovať, že vyhlásenia pani Gomesovej boli vyjadrené v rámci jej úloh v Európskom parlamente;
               
            
               
                  1.
               
               
                  rozhodol nezbaviť Anu Gomesovú imunity;
               
            
               
                  2.
               
               
                  poveruje svojho predsedu, aby ihneď postúpil toto rozhodnutie a správu gestorského výboru príslušnému orgánu Portugalskej republiky a Ane Gomesovej.
               
            
         (1)  Rozsudok Súdneho dvora z 12. mája 1964, Wagner/Fohrmann a Krier, C-101/63, ECLI:EÚ:C:1964:28; rozsudok Súdneho dvora z 10. júla 1986, Wybot/Faure a iní, C-149/85, ECLI:EÚ:C:1986:310; rozsudok Všeobecného súdu z 15. októbra 2008, Mote/Parlament, T-345/05, ECLI:EÚ:T:2008:440; rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EÚ:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EÚ:T:2010:102; rozsudok Súdneho dvora zo 6. Septembra 2011, Patriciello, C-163/10, ECLI: EÚ:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EÚ:T:2013:23.
      
         (2)  Rozhodnutie Európskeho parlamentu z 13. novembra 2014 o žiadosti o zbavenie imunity Any Gomesovej (Ú. v. EÚ C 285, 5.8.2016, s. 19).